Psalm 23 is een van die bekendste psalms en ook baie gepas vir die tyd waarin ons ons nou bevind, want Dawid was waarskynlik ook in afsondering met God en sy skape. Lees weer vers 1 en 2 en word daaraan herinner dat God ons voorsiener is.
Hoe voorsien God in jou fisiese behoeftes?
Hoe voorsien God in jou geestelike behoeftes? Die antwoord lê ook in vers 3.
Lees ook Johannes 10:27. Wat vra hierdie teksgedeelte van jou?
Die Here beskerm ook ons, nes 'n herder sy skape beskerm teen onheil. Dawid moes vlug van sy vyande en het geweet dat hy net by God beskerming gehad het.
Lees ook Jesaja 53:6 - wat beteken dit vir jou opnuut dat God jou beskerm?
Waarvan het Hy jou aan die kruis beskerm en wat beteken dit vir jou vandag?
Hoe behoort dit jou te laat voel in moeilike tye?
Lees vers 5 en 6 weer. Dit laat 'n mens dink aan die keer toe Jesus sy dissipels vir die laaste maaltyd genooi het.
Jy sien dalk nou uit na 'n heerlike ete by 'n restaurant. Of na 'n oorsese vakansie.
Waarna kan ek en jy uitsien aan die tafel van Christus? Watter van hierdie belonings kan ons nou al ervaar en geniet? Al is dit moeilik om raak te sien, is daar nou ook ongelooflike voordele en belonings wat God vir ons in moeilike tye gee. Hy seën ons met meer as wat ons voor kan vra.
Maar bowenal kan ons uitsien na die groot feesmaal in die toekoms. Hoe maak dit Christene se verstaan van swaarkry en teleurstellings anders as ongelowiges se siening van die toekoms?
Die Here is jou herder - dit beteken Hy voorsien, Hy beskerm en Hy seën jou. Dit is 'n daaglikse belofte, nie net wanneer dit goed of sleg gaan nie.
Waarmee moet jy God vandag vertrou? Waarvoor is jy bang, wat moet jy by God se voete kom neerlê? As jy ver weg van God af voel, is dit dalk nodig om by Sy tafel te kom aansit en te geniet wat Hy vir jou voorberei. As jy moeg en onseker is, moet jy dalk weer rus kom vind in groen weivelde.